**E L Ő T E R J E S Z T É S**

**Szombathely Megyei Jogú Város Közgyűlése Szociális és Lakás Bizottságának 2021. június 23-i ülésére**

**Javaslat a költségvetés szociális ágazatához tartozó egyes kiadási tételeinek módosítására**

1. Szombathely Megyei Jogú Város Önkormányzata Közgyűlésének a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelete 2015. március 1. napjától biztosítja a szombathelyi lakosok hozzáférését a települési támogatások típusaihoz, anyagi terheik mérséklése, a családok szociális biztonságának előmozdítása érdekében. A koronavírus járvány terjedésének következtében a szombathelyi családok egy része nehéz helyzetbe került, így figyelemmel a lakosok szociális biztonságának előmozdítása, az anyagi terhek mérséklése érdekében - a veszélyhelyzettel összefüggésben – 2020. évben megtörtént a települési támogatások rendszerének felülvizsgálata és a megváltozott társadalmi környezethez történő igazítása.

Az önkormányzat a 2021. évi költségvetésében a „Segély önkormányzati támogatásból” tételsoron 150 millió Ft költségvetési forrást biztosít a szociális támogatások folyósítására.

A 2020. és 2021. évben folyósított szociális ellátások mértékét, a szociális intézmények szakmai visszajelzéseit, valamint a korábbi évek segélyezési tapasztalatait, továbbá a vírushelyzet következtében kialakult krízishelyzetek jellemzőit figyelembe véve a szociális ellátórendszerben növekvő támogatási igények jelentkeznek.

A támogatásokra kifizetésre került összegek alakulását tárgyév első öt hónapjában az alábbi táblázat mutatja be:

|  |  |
| --- | --- |
| **Év** | **Összeg (Ft)** |
| 2019. május 31-ig | 70.461.498,- |
| 2020. május 31-ig | 184.016.984,- |
| 2021. május 31-ig | 75.676.689,- |

Fentiekre tekintettel, a szociális ellátórendszer zavartalan működésének megőrzéséhez és Szombathely Megyei Jogú Város Önkormányzata által a 2021. évben még hátralévő szociális támogatások kifizetéséhez javaslom a pénzbeli és természetbeni szociális ellátások folyósítására felhasználható önkormányzati költségvetési keret 50 millió Ft összeggel történő megnövelését.

1. A város lakásrendeletében meghatározott nem önkormányzati lakásban lakók bérleti díj támogatás jogosultsági körének és feltételrendszerének lényeges elemeit érintő módosítására a 2019. május 16-tól és a 2020. január 1. napjától hatályos módosító rendeletekkel került sor. A módosítással a jogosultsági feltételek között szereplő 1.000,- Ft/m2 havi bérleti díj 1.500,- Ft/m2-re, a havonta adható támogatás maximális összege pedig havi 20.000,- Ft-ról 30.000,- Ft-ra emelkedett.

A megállapított támogatásokra kifizetett költségvetési összegek az alábbiak szerint alakultak:

* 2018. évben: 29.313.702,- Ft (178 fő)
* 2019. évben: 29.269.360,- Ft (164 fő)
* 2020. évben: 55.783.326,- Ft (230 fő)

A módosítások óta eltelt időszakban megfigyelhető, hogy a magántulajdonban lévő lakóingatlanok bérbeadása során a lakhatási költségek a családok jövedeleméhez viszonyított aránya megnövekedett, a lakás nagyságára kivetített bérleti díj havi összege megemelkedett. A bérleti díj támogatásra való jogosultság feltételei között szereplő havi 1.500,- Ft/m2 összegű albérleti díj nem fedi le a lakáspiaci kínálat szintjét. A KSH adatai alapján a bérleti díjak nagyságát tekintve, **2020 második negyedévében a városokban 138 ezer, míg a megyei jogú városokban 108 ezer Ft volt az átlagos árszint. A magántulajdonú lakások vonatkozásában bérleti díjként** 2020 második negyedévében Budapesten átlagosan 3.100 Forintot, a megyei jogú városokban átlagosan 2.000 Forintot, a városokban 2.200 Forintot kellett fizetni négyzetméterenként.

Fentiekre tekintettel javaslom, hogy a bérleti díj támogatás megállapításának feltételrendszerében szereplő 1.500.- Ft/m2 a lakásrendelet soron következő módosításakor 2.000,- Ft/m2-re kerüljön megemelésre. A támogatások jogosultsági feltételének változása által jelentkező többlet költségvetési forrás igény egzakt módon előre nem jelezhető - mivel a támogatási rendszer természeténél fogva a jogosulti kör, annak pontos szociális helyzete előre nem meghatározható, így nagyságrendileg 4 MFt többlet forrásigény biztosítását javaslom.

1. A HÁROFIT Közhasznú Egyesület közfoglalkoztatási jogviszony keretében 13 fő álláskereső foglalkoztatását biztosítja. A dolgozók közfoglalkoztatási béréhez és az azt terhelő szociális hozzájárulási adóhoz a Vas Megyei Kormányhivatal Szombathelyi Járási Hivatala 11.512.040,- Ft vissza nem térítendő céltámogatást nyújt, amely a teljes bérköltség 80 %-át fedezi. A fennmaradó 20 %-os bérköltséghez (amely megközelítőleg 2,9 MFt) Szombathely Megyei Jogú Város Önkormányzata 3 MFt összegű költségvetési forrást biztosít az Egyesület részére.

Az Egyesület jelezte, hogy a közfoglalkoztatás biztosítására további 2 MFt összegű támogatásra lenne szüksége.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. június „ ”**

**Dr. Czeglédy Csaba sk.**

**I.**

**HATÁROZATI JAVASLAT**

**......./2021. (VI. 23.) SzLB sz. határozat**

A Szociális és Lakás Bizottság javasolja a közgyűlésnek, hogy a város költségvetési rendeletének soron következő módosításakor a „Segély önkormányzati támogatásból” tételsor eredeti előirányzatát 50 MFt-tal emelje meg, amennyiben a szükséges fedezet a költségvetésben biztosítható.

**Felelősök:**    Dr. Czeglédy Csaba, a Szociális és Lakás Bizottság elnöke

                      /a végrehajtás előkészítéséért:

Szentkirályi Bernadett, a Lakás Iroda vezetője/

**Határidő:**      azonnal

**II.**

**HATÁROZATI JAVASLAT**

**......./2021. (VI. 23.) SzLB sz. határozat**

A Szociális és Lakás Bizottság javasolja a közgyűlésnek, hogy a bérleti díj támogatás megállapításának feltételrendszerében szereplő 1.500.- Ft/m2 a lakásrendelet soron következő módosításakor 2.000,- Ft/m2-re kerüljön megemelésre, amennyiben a szükséges fedezet a költségvetésben biztosítható.

**Felelősök:**    Dr. Czeglédy Csaba, a Szociális és Lakás Bizottság elnöke

                      /a végrehajtás előkészítéséért:

Szentkirályi Bernadett, a Lakás Iroda vezetője/

**Határidő:**      azonnal.

**III.**

**HATÁROZATI JAVASLAT**

**......./2021. (VI. 23.) SzLB sz. határozat**

A Szociális és Lakás Bizottság javasolja a közgyűlésnek, hogy a város költségvetési rendeletének soron következő módosításakor a „HÁROFIT Közhasznú Egyesület – közfoglalkoztatás támogatása” tételsor eredeti előirányzatát 2 MFt-tal emelje meg, amennyiben a szükséges fedezet a költségvetésben biztosítható.

**Felelősök:**    Dr. Czeglédy Csaba, a Szociális és Lakás Bizottság elnöke

                      /a végrehajtás előkészítéséért:

Szentkirályi Bernadett, a Lakás Iroda vezetője/

**Határidő:**      azonnal